|  |  |  |
| --- | --- | --- |
|  |  |  |
| Til høringsparterne på vedlagte høringsliste |  | 13.oktober 20252021-792 |

# Høring over udkast til forslag til lov om ny ekspropriationsproceslov og forslag om ændring af lov om offentlige veje m.v. og jernbaneloven (Bedre borgerbeskyttelse ved fremrykket overtagelse og ekspropriation samt konsekvensændringer i lyset af ny ekspropriationsproceslov)

Transportministeriet forventer i den kommende folketingssamling at fremsætte vedlagte udkast til ovennævnte lovforslag.

Høringen omfatter 2 lovforslag, hvoraf det ene lovforslag udgør et forslag til en ny hovedlov, der samler ekspropriationsprocesreglerne i lov om fremgangsmåden ved ekspropriation af fast ejendom og vejloven i én ny lov: Ekspropriationsprocesloven.

Det andet lovforslag indeholder ændringer af vejloven og jernbaneloven, der skal højne borgerbeskyttelsen i forbindelse med statslige vej- og jernbaneprojekter. Dette lovforslag indeholder samtidig konsekvensændringer af et stort antal love på Transportministeriets eget og på andre ministeriers områder, idet disse love fremover skal henvise til den nye hovedlov, ekspropriationsprocesloven, fremfor de gældende regelsæt om processen, som lovene henviser til i dag.

*Ekspropriationsprocesloven*

Lovforslaget har til formål at samle de ekspropriationsprocesretlige regler i én samlet lov. Der sker ikke med samlingen af ekspropriationsprocesreglerne i én samlet lov væsentlige ændringer af gældende ret.

Der lægges dog bl.a. op til en forenklet klagestruktur. Det foreslås således at sammenlægge de 3 statslige taksationskommissioner og de 7 kommunale overtaksationskommissioner i 2 nye taksationsklagenævn, der vil være fælles for behandling af klager over taksation i forbindelse med ekspropriationer foretaget i både statsligt og kommunalt regi. Taksationsklagenævnene skal fungere på samme måde som de nuværende klageinstanser. Det er imidlertid vurderingen, at reduktionen af antallet af myndigheder og etableringen af taksationsklagenævn vil kunne medvirke til i højere grad end i dag at sikre ensartethed i erstatningsfastsættelsen på tværs af landet i forbindelse med både statslige og kommunale ekspropriationer.

*Forslag til lov om ændring af lov om offentlige veje m.v., jernbaneloven og forskellige love (Bedre borgerbeskyttelse ved fremrykket overtagelse og ekspropriation samt konsekvensændringer i lyset af ny ekspropriationsproceslov)*

Lovforslagets formål er at forbedre beskyttelsen af borgere og virksomheder, som potentielt berøres af statslige vej- og jernbaneprojekter.

Det foreslås bl.a. at lempe betingelserne for, hvornår staten efter anmodning skal overtage en hel ejendom – både ved de ordinære og ved fremrykket overtagelse. Det vil efter forslaget alene kræve, at ejendommen er særligt indgribende berørt.Der vil ved bedømmelsen af, om det er tilfældet, efter forslaget kunne inddrages flere hensyn end den blotte afståelse af areal. Man vil f.eks. i højere grad end i dag kunne lægge vægt på andre gener, herunder støjgener, eller et væsentligt (skønnet) værditab.

Derudover indeholder lovforslaget en række konsekvensrettelser som følge af forslaget til en ny samlet ekspropriationsproceslov.

Transportministeriet skal venligst bede om eventuelle bemærkninger **senest den 17. november 2025.**

Høringssvar bedes sendt til nkfa@trm.dk og trm@trm.dk.

Spørgsmål vedrørende høringen kan stilles til Nanna Fannikke på mail nkfa@trm.dk og telefon 23 62 89 95.

Med venlig hilsen

Nanna Fannikke
Specialkonsulent